Marcel Ciolacu a avut, la Palatul Victoria, o întâlnire cu reprezentanții lanțurilor de magazine autohtone și ai distribuției din comerțul cu bunuri alimentare.
Scopul discuției a fost identificarea soluțiilor prin care Guvernul poate sprijini producătorii, distribuitorii și retalierii români.
Marcel Ciolacu a subliniat importanța susținerii producătorilor autohtoni.
Marcel Ciolacu vrea șanse egale pentru produsele românești
Premierul a exprimat dorința de a le oferi produselor românești șanse egale pe piață, în comparație cu produsele de import, inclusiv prin încurajarea exportului acestora.
"Mi-am dorit să am această discuție, pentru a vedea ce poate face statul român pentru producătorii autohtoni, dintre care mulți au și propriul flux de desfacere, având în vedere anumite probleme pe care ni le semnalează.
Vrem să le oferim produselor românești șanse egale pe piață cu produsele de import și chiar să încurajăm comercializarea lor și în alte țări", a declarat prim-ministrul Marcel Ciolacu, conform unui comunicat de presă al Guvernului.
Dialog util cu reprezentanții producătorilor și retailerilor autohtoni
La întâlnire au fost prezenți și vicepremierul Marian Neacșu și șeful Cancelariei Prim-Ministrului, Alexandru-Mihai Ghigiu. La masa discuțiilor au mai stat ministrul Agriculturii și Dezvoltării Rurale, Florin Barbu, și ministrul Investițiilor și Proiectelor Europene, Adrian Câciu.
Prim-ministrul a apreciat utilitatea dialogului direct cu cei implicați în producția și distribuția produselor alimentare autohtone.
Impozitul de 1% pe cifra de afaceri, pe masa discuțiilor
Printre subiectele discutate s-au numărat impactul unor măsuri precum impozitul de 1% pe cifra de afaceri. S-a abordat și plafonarea adaosurilor comerciale la unele categorii de produse. În plus, s-a discutat și de debirocratizarea relației cu instituțiile statului și implementarea sistemului de Garanție-Returnare RetuRO.
O altă temă a vizat accesarea de fonduri europene pentru comerț și distribuție, precum și reglementările în domeniul forței de muncă.
Reprezentanții lanțurilor de magazine autohtone și ai distribuției din comerțul cu bunuri alimentare au mulțumit prim-ministrului Marcel Ciolacu. Ei au apreciat deschiderea și disponibilitatea de a discuta propunerile lor. Acestea urmează să fie analizate la nivelul ministerelor și instituțiilor relevante, în vederea identificării celor mai bune soluții.